Addysg, Cymru Enwi, cychwyn, cymhwyso a dirymu 1 1 Enw’r Rheoliadau hyn yw Rheoliadau Addysg (Arolygu Addysg Feithrin) (Cymru) 2015 a deuant i rym ar 1 Medi 2015. 2 Mae’r Rheoliadau hyn yn gymwys mewn perthynas ag addysg feithrin a ddarperir yng Nghymru. 3 Mae’r rheoliadau a ganlyn wedi eu dirymu— a Rheoliadau Addysg (Arolygu Addysg Feithrin) (Cymru) 1999 ; b rheoliad 23 o Reoliadau Deddf Addysg 2002 (Darpariaethau Trosiannol a Diwygiadau Canlyniadol) (Cymru) 2005 ; c rheoliad 2 o Reoliadau Addysg (Diwygiadau ynglŷn â’r Ysbeidiau rhwng Arolygiadau Addysg a Hyfforddiant) (Cymru) 2010 ; a d rheoliad 2 o Reoliadau Addysg (Diwygiadau sy’n Ymwneud ag Arolygu Addysg a Hyfforddiant) (Cymru) 2014 . Dehongli 2 Yn y Rheoliadau hyn— mae i “Brif Arolygydd Cymru” yr ystyr a roddir iddo yn adran 6 o Ddeddf Addysg 1996; ystyr “y cofrestrydd ysgolion annibynnol” (“ the registrar of independent schools ”) yw Gweinidogion Cymru; ystyr “diwrnod gwaith” (“ working day ”) yw diwrnod nad yw’n ddydd Sadwrn, yn ddydd Sul, yn ŵyl banc nac yn rhan o wyliau sy’n hwy nag wythnos a gymerir gan yr ysgol o dan sylw; ystyr “y Ddeddf” (“ the Act ”) yw Deddf Safonau a Fframwaith Ysgolion 1998; ystyr “gŵyl banc” (“ bank holiday ”) yw diwrnod sy’n ŵyl banc yng Nghymru o dan Ddeddf Bancio a Thrafodion Ariannol 1971 ; mae i “ysgol feithrin” yr ystyr a roddir i “nursery school” yn adran 6 o Ddeddf Addysg 1996 . Adroddiadau arolygu 3 1 At ddibenion paragraff 13B(1) o Atodlen 26 i’r Ddeddf, y cyfnod y mae adroddiad ar arolygiad o dan baragraff 6B o’r Atodlen honno i gael ei wneud ynddo yw 45 o ddiwrnodau gwaith o’r diwrnod y dechreuodd yr arolygiad. 2 At ddibenion paragraff 13B(2) o Atodlen 26 i’r Ddeddf, yr awdurdodau a’r personau y mae rhaid anfon copi o’r adroddiad ar arolygiad o dan baragraff 6B o’r Atodlen honno atynt yw— a yn achos addysg feithrin a ddarperir mewn ysgol a gynhelir gan awdurdod lleol— i pennaeth yr ysgol; ii corff llywodraethu’r ysgol; a iii yr awdurdod lleol; b yn achos addysg feithrin a ddarperir mewn ysgol ag iddi lywodraethwyr sefydledig, y person sy’n penodi’r llywodraethwyr hynny; c yn achos addysg feithrin a ddarperir mewn ysgol annibynnol— i pennaeth yr ysgol; ii perchenogion yr ysgol; iii y cofrestrydd ysgolion annibynnol; a iv pan fo’r ysgol wedi ei chymeradwyo o dan adran 347 o Ddeddf Addysg 1996 (cymeradwyo ysgolion annibynnol sy’n darparu addysg arbennig), awdurdod lleol sy’n talu’r ffioedd mewn cysylltiad â phresenoldeb disgybl cofrestredig yn yr ysgol; d yn achos addysg feithrin a ddarperir mewn ysgol arbennig nas cynhelir gan awdurdod lleol— i pennaeth yr ysgol; ii perchenogion yr ysgol; a iii awdurdod lleol sy’n talu ffioedd mewn cysylltiad â phresenoldeb disgybl cofrestredig yn yr ysgol; e yn achos addysg feithrin a ddarperir gan awdurdod lleol o dan adran 18 o Ddeddf Plant 1989 , yr awdurdod lleol hwnnw a’r person sydd â gofal am y man lle y darperir yr addysg; f yn achos addysg feithrin a ddarperir gan berson sydd wedi ei gofrestru gan awdurdod lleol o dan adrannau 20 a 22 o Fesur Plant a Theuluoedd (Cymru) 2010 , y person hwnnw a’r awdurdod lleol a’i cofrestrodd; g yn achos addysg feithrin a ddarperir gan berson y byddai’n ofynnol iddo fod wedi ei gofrestru felly pe bai’r Ddeddf yn gymwys i’r Goron, y person hwnnw a Gweinidogion Cymru ; ac h yn achos addysg feithrin a ddarperir gan awdurdod lleol mewn cartref i blant sydd ag anghenion addysgol arbennig, yr awdurdod lleol hwnnw. Ysbeidiau rhwng arolygiadau 4 1 Rhaid i Brif Arolygydd Cymru sicrhau bod addysg feithrin berthnasol yn cael ei harolygu o dan baragraff 6B(1)(a) o Atodlen 26 i’r Ddeddf— a pan nad oes arolygiad blaenorol wedi bod o dan y paragraff hwnnw, o fewn 6 blynedd i’r dyddiad y cafodd addysg feithrin berthnasol ei darparu am y tro cyntaf yn y fangre o dan sylw; a b ym mhob achos arall, o leiaf unwaith o fewn cyfnod o 6 mlynedd sy’n dechrau ar 1 Medi 2015 ac sy’n dod i ben ar 31 Awst 2021 ac o leiaf unwaith o fewn pob cyfnod dilynol o 6 mlynedd sy’n dechrau pan ddaw’r cyfnod blaenorol i ben. 2 At ddibenion y rheoliad hwn, y dyddiad y cwblhawyd yr arolygiad diwethaf yw dyddiad yr adroddiad ar yr arolygiad diwethaf o dan baragraff 6B o Atodlen 26 i’r Ddeddf. Huw Lewis Y Gweinidog Addysg a Sgiliau, un o Weinidogion Cymru 5 Awst 2015